《次韵前人自寿且请入会》
明代·顾清

物生天壤间，孰与天运长。日月有薄蚀，蛟龙有晦藏。

木贱乃多寿，花妍类无香。先生学古士，文不数班杨。

名场四十载，万足争奔忙。遗珠满暗室，袖手不下堂。

德充诱斯浅，神胜体益康。譬彼姑射仙，无伤亦莫伤。

时于苍生病，中宵起徬徨。嘉辰集同社，作诗代暄凉。

洛俗遵教礼，颍评公否臧。终当齿末坐，不作攒眉狂。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。